SL Uradni list Evropske unije C 157/1

Smernice za carinske kontrole čezmejnih pošiljk odpadkov

Javni povzetek

(Ta dokument ni pravno zavezujoč akt)

(2015/C 157/01)

KAZALO VSEBINE

1. UVOD 3

2. CILJI IN PODROČJE UPORABE SMERNIC 3

3. PRAVNI OKVIR 4

3.1 Določbe o carinskem nadzoru v carinskem zakoniku Skupnosti 4

3.2 Pravila o pošiljkah odpadkov iz Uredbe (ES) št. 1013/2006 4

3.3 Nacionalna zakonodaja 6

4. SODELOVANJE MED RAZLIČNIMI ORGANI 6

4.1 Elementi, ki jih je priporočljivo vključiti v nacionalne sporazume 7

5. SODELOVANJE MED DRŽAVAMI ČLANICAMI EU 7

6. MEDNARODNO SODELOVANJE 8

6.1 Uvod 8

6.2 Cilja 8

6.3 Pravna podlaga 8

6.4 Vloga carinskih organov 8

6.5 Priporočena praksa 9

7. PRIPOROČENO GRADIVO 9

7.1 Seznami kontaktnih oseb v carinskih in nacionalnih pristojnih organih 9

7.2 Dokument iz Priloge VII 9

7.3 Prijavni dokument iz Priloge IA 9

7.4 Transportni dokument iz Priloge IB 9

7.5 Priročnik Europola o odpadkih 9

7.6 Neuradna prečiščena različica prilog III, IIIA, IIIB, IV in IVA k Uredbi (ES) št. 1013/2006 9

7.7 Praktična navodila za razvrstitev odpadkov z zelenega seznama 10

7.8 „Seznam držav“ na podlagi Uredbe Komisije (ES) št. 1418/2007 za izvoz odpadkov z zelenega seznama za predelavo v države, za katere se ne uporablja Sklep OECD 10

7.9 Smernice informatorjev 10

7.10 Priloga VI k Direktivi 2012/19/EU Evropskega parlamenta in Sveta z dne 4. julija 2012 o odpadni električni in elektronski opremi 10

7.11 Blago s snovmi, ki tanjšajo ozonski plašč: seznam zadevnih oznak TARIC 10

7.12 Navodila/priročniki za pošiljanje „rabljenega blaga“ 10

7.13 Izjava o skladnosti v skladu s predpisi na podlagi člena 6 Direktive 2008/98/ES 11

7.14 Orodja mreže IMPEL-TFS 11

8. PRILOGA I – GLOSAR 11

8.1 Carinske opredelitve 11

8.2 Opredelitve v skladu z Uredbo (ES) št. 1013/2006 in pripadajočimi zakonodajnimi instrumenti 12

9. PRILOGA II – KRATICE 14

1. UVOD

Varovanje zdravja in varstvo okolja sta vse pomembnejši vprašanji. Lizbonska pogodba uvršča doseganje visoke ravni varstva in izboljšanje kakovosti okolja med cilje Evropske unije (člen 3 PEU (1)). Okoljska zakonodaja EU (uredbe, direktive, sklepi) določa več kot 130 ločenih ciljev, ki jih je treba uresničiti v obdobju 2010–2050 in ki odražajo okoljsko politiko EU. Eden od teh ključnih ciljev je odprava nezakonitih pošiljk odpadkov do leta 2020 (2).

Državljani, civilna družba in nacionalni organi zahtevajo strožji carinski nadzor uvoženega in izvoženega blaga. Carinski organi so edina služba, ki ima popoln pregled nad trgovinskimi tokovi prek zunanjih meja EU, zato lahko na tem področju pomembno prispevajo.

Vendar vloga carinskih organov izhaja iz različnih predpisov, ki niso zasnovani posebej zanje, zato je za njihovo izvajanje potrebno tesno sodelovanje z nacionalnimi pristojnimi organi.

V skladu s temi predpisi morajo carinski organi zagotoviti tudi razmeroma visoko raven znanja in izkušenj na področjih, na katerih naj bi ukrepali.

Za obravnavanje tega vprašanja je bil v okviru začasne delovne skupine pripravljen osnutek teh smernic (3), v katere so predstavniki držav članic iz carinskih organov in nacionalnih pristojnih organov vključili svoje izkušnje, med drugim s postopki carinskega nadzora, ki se uporabljajo za čezmejne pošiljke odpadkov, organizacijo upravnega sodelovanja ter vsemi drugimi posebnimi vprašanji v zvezi s temi pošiljkami.

Smernice so namenjene podpori carinskim organom pri izvajanju nadzora nad pošiljkami odpadkov. Poleg tega naj bi carinskim organom in nacionalnim pristojnim organom pomagale pri izboljšanju sodelovanja in razvoju dobre upravne prakse. Komisija nacionalne pristojne organe spodbuja, naj smernice uporabijo vedno, ko potrebujejo pomoč pri mejnem nadzoru.

Smernice se ne smejo obravnavati kot obvezne.

2. CILJI IN PODROČJE UPORABE SMERNIC

Glavni cilj smernic je podpreti izpolnjevanje zadevnih določb Uredbe (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (v nadaljnjem besedilu: uredba EU o pošiljkah odpadkov), da se prispeva k varstvu okolja in zdravja ljudi ter ustvarijo enaki konkurenčni pogoji za industrijo EU. Konkretni cilji smernic pa so:

— carinskim organom zagotoviti operativno orodje, ki jim bo v podporo pri izvajanju nalog nadzora, določenih v uredbi EU o pošiljkah odpadkov,

— carinskim organom zagotoviti orodje, ki jim bo pomagalo pri odkrivanju pošiljk odpadkov, ki ne izpolnjujejo predpisov, ko vstopijo na ozemlje EU ali preden ga zapustijo,

— oblikovati priporočen in usklajen pristop za carinske kontrole, ki jih v zvezi z gibanjem pošiljk odpadkov ob uvozu, izvozu in tranzitu zajema uredba EU o pošiljkah odpadkov,

— pripraviti priporočila za okrepljeno sodelovanje carinskih organov in nacionalnih pristojnih organov, vključno z nemoteno izmenjavo informacij,

— pripraviti priporočila za uspešno sodelovanje s tretjimi državami na področju odpadkov,

— spodbuditi subjekte k izpolnjevanju zakonskih zahtev.

Te smernice se uporabljajo za pošiljke odpadkov na ozemlje Evropske unije, prek njega in z njega. Te smernice ne obravnavajo gibanja odpadkov med državami članicami Evropske unije.

Smernice prav tako ne zajemajo nadaljnjih podrobnih ukrepov, ki so v izključni pristojnosti nacionalnih pristojnih organov ter so povezani z odločitvijo o prepovedi ali omejitvi uvoza, izvoza ali tranzita čezmejnih pošiljk odpadkov.

3. PRAVNI OKVIR

Ta del smernic je namenjen vsem carinskim uslužbencem, ki obravnavajo čezmejne pošiljke odpadkov, vse od operativne do vodstvene ravni. Pomembno je razumeti, kateri del zakonodaje EU se uporablja za odpadke, vključno s pravnimi obveznostmi za carinske kontrole čezmejnih pošiljk odpadkov v vseh državah članicah. Carinski uslužbenci morajo dobro poznati veljavno zakonodajo, da lahko pravilno in učinkovito izvajajo operativni in posebni del teh smernic.

3.1 Določbe o carinskem nadzoru v carinskem zakoniku Skupnosti

Splošni pravni okvir, na podlagi katerega carinski organi spremljajo in izvajajo nadzor neskupnostnega blaga, je določen v Uredbi (EGS) št. 2913/92 (carinski zakonik Skupnosti) (4) (5) in Uredbi (EGS) št. 2454/93 (določbe za izvajanje carinskega zakonika Skupnosti) (6). V carinskem zakoniku Skupnosti so navedena splošna pravila in postopki, ki se uporabljajo za blago, ki vstopa na carinsko območje EU ali izstopa z njega, v njem pa je tudi določeno, da so za nadzor mednarodne trgovine EU prvenstveno pristojni carinski organi, ki bi morali uvesti ukrepe za zaščito EU pred nepravično in nezakonito trgovino (7).

Carinski organi prispevajo k zagotovitvi varnosti in varstva EU in njenih prebivalcev v zvezi z uvozom in izvozom blaga v EU, po potrebi v tesnem sodelovanju z drugimi organi in v skladu s pristojnostmi glede mejnega nadzora, dodeljenimi na nacionalni ravni. Opravijo lahko vsako carinsko kontrolo, ki jo štejejo za potrebno in temelji predvsem na analizi tveganja.

Pravila iz carinskega zakonika Skupnosti se uporabljajo za vse blago, vendar brez poseganja v posebna pravila, določena na drugih področjih.

3.2 Pravila o pošiljkah odpadkov iz Uredbe (ES) št. 1013/2006

Uredba (ES) št. 1013/2006 o pošiljkah odpadkov (8), znana tudi kot uredba EU o pošiljkah odpadkov, v pravni sistem EU vključuje določbe mednarodnega prava, kot so določene v Baselski konvenciji z dne 22. marca 1989 o nadzoru prehoda nevarnih odpadkov preko meja in njihovega odstranjevanja (9) ter v Sklepu OECD C(2001)107/final o nadzoru prehoda odpadkov za predelavo preko meja (10).

V uredbi EU o pošiljkah odpadkov so določene zahteve za pošiljke odpadkov znotraj EU ter med EU in tretjimi državami, zadevajo pa gibanje odpadkov ob uvozu, izvozu in tranzitu.

V uredbi EU o pošiljkah odpadkov je izrecno določeno, da imajo carinski organi nadzorno funkcijo pri uporabi členov 35, 38, 42, 44, 45, 47, 48 in 55 uredbe za čezmejne pošiljke odpadkov, ki vstopajo v EU, jo zapuščajo ali so v tranzitu skoznjo:

NASLOV IV – IZVOZ IZ SKUPNOSTI V TRETJE DRŽAVE POGLAVJE 1 – Izvoz odpadkov za odstranjevanje Člen 35 – Postopki pri izvozu v države članice Efte POGLAVJE 2 – Izvoz odpadkov za predelavo Oddelek 2 – Izvoz v države, za katere se uporablja Sklep OECD Člen 38 – Izvoz odpadkov iz prilog III, IIIA, IIIB, IV in IVA NASLOV V – UVOZ V SKUPNOST IZ TRETJIH DRŽAV POGLAVJE 1 – Uvoz odpadkov za odstranjevanje Člen 42 – Postopkovne zahteve za uvoz iz držav pogodbenic Baselske konvencije ali drugih območij v kriznih ali vojnih razmerah POGLAVJE 2 – Uvoz odpadkov za predelavo Člen 44 – Postopkovne zahteve za uvoz iz držav, za katere se uporablja Sklep OECD, ali drugih območij v kriznih ali vojnih razmerah Člen 45 – Postopkovne zahteve za uvoz iz držav, za katere se ne uporablja Sklep OECD, držav pogodbenic Baselske konvencije ali drugih območij v kriznih ali vojnih razmerah NASLOV VI – TRANZIT SKOZI SKUPNOST IZ IN V TRETJE DRŽAVE POGLAVJE 1 – Tranzit odpadkov za odstranjevanje Člen 47 – Tranzit odpadkov, namenjenih odstranjevanju, skozi Skupnost POGLAVJE 2 – Tranzit odpadkov za predelavo Člen 48 – Tranzit odpadkov, namenjenih predelavi, skozi Skupnost NASLOV VII – DRUGE DOLOČBE POGLAVJE 1 – Dodatne obveznosti Člen 55 – Določitev posebnih carinskih uradov vstopa v Skupnost in izstopa iz nje

V skladu s temi členi je potrebno ukrepanje carinskih organov za postopke nadzora v primeru izvoza, uvoza ali tranzita odpadkov, za katere velja postopek predhodne pisne prijave in soglasja, kot je povzeto v naslednji preglednici:

Kdaj Kdo Ukrep Kaj Komu Pred fizičnim vstopom na ozemlje EU ali pred izstopom z njega pristojni organi države odpreme/tranzitne države/ciljne države pošljejo ožigosan izvod svoje odločitve o soglasju carinskemu uradu izvoza/izstopa/vstopa Ob fizičnem vstopu na ozemlje EU ali izstopu z njega prevoznik predloži izvod transportnega dokumenta carinskemu uradu izvoza/izstopa/vstopa Takoj ko odpadki zapustijo ozemlje EU carinski urad izstopa pošlje ožigosan izvod transportnega dokumenta, iz katerega je razvidno, da so odpadki zapustili EU pristojnemu organu države odpreme Po opravljenih carinskih formalnostih ob vstopu na ozemlje EU carinski urad vstopa pošlje ožigosan izvod transportnega dokumenta, iz katerega je razvidno, da so odpadki vstopili v EU pristojnim organom ciljne države in tranzitne države Ob odkritju nezakonite pošiljke odpadkov carinski urad izvoza/izstopa/vstopa nemudoma obvesti o nezakonitem primeru pristojni organ države carinskega urada

Poleg tega so lahko carinski organi vključeni v izvajanje člena 50 uredbe EU o pošiljkah odpadkov („Izvrševanje v državah članicah“) ter v izvajanje določb v zvezi s prepovedjo izvoza nekaterih odpadkov iz EU.

Poleg tega Uredba Komisije (ES) št. 1418/2007 (11) določa posebna pravila za odpadke na zelenem seznamu, ki se izvažajo za predelavo v države, za katere se ne uporablja Sklep OECD (12).

3.3 Nacionalna zakonodaja

Uredbo EU o pošiljkah odpadkov lahko dopolnjuje nacionalna zakonodaja, ki določa pravila za izvrševanje. Te smernice ne obravnavajo nacionalne zakonodaje.

4. SODELOVANJE MED RAZLIČNIMI ORGANI

Ta del smernic je namenjen carinskim uslužbencem na vodstveni ravni.

Da bi se pravni okvir za kontrole čezmejnih pošiljk odpadkov uporabljal usklajeno po vsej EU, je bistveno tesno sodelovanje carinskih organov in nacionalnih pristojnih organov.

Največ pozornosti bi bilo treba posvetiti določitvi skupnega pristopa, ki ga carinski organi in nacionalni pristojni organi uporabljajo med postopkom nadzora, pri čemer bi bilo treba upoštevati pristojnosti različnih ministrstev in organov za izvajanje uredbe EU o pošiljkah odpadkov.

Priporoča se, da sodelovanje carinskih organov in nacionalnih pristojnih organov ter morda tudi drugih organov, ki imajo pristojnosti na povezanih področjih, temelji na formalnih nacionalnih sporazumih.

V členu 13 (13) carinskega zakonika Skupnosti (Uredba (EGS) št. 2913/92) je določena pravica carinskih organov do opravljanja kontrol, ki zagotavljajo pravilno izvajanje carinske in necarinske zakonodaje, ki velja za blago, ki se giblje prek meja EU. Če takšne kontrole opravljajo carinski organi in nacionalni pristojni organi, je potrebno njihovo tesno sodelovanje.

V členu 50(5) (14) uredbe EU o pošiljkah odpadkov je določena obveznost medsebojnega sodelovanja držav članic EU.

Na splošno bi moralo sodelovanje carinskih organov in nacionalnih pristojnih organov temeljiti na sporazumu, ki zajema vse potrebne vidike skupnega ukrepanja in tako zagotavlja, da bo postopek odkrivanja morebitne nezakonite pošiljke ustrezno opravljen.

Da bi carinski organi ali nacionalni pristojni organi lahko ustrezno izpolnili zahteve, opisane v teh smernicah, je treba jasno določiti naslednje:

— delitev pristojnosti (kdo?),

— ustrezen kraj in čas ukrepanja zadevnih organov (kdaj in kje?),

— opis utemeljitve izbranega pristopa (zakaj?) in

— metodologijo, ki se uporabi (kako?).

Enotno izvajanje zahtev iz teh smernic je pomemben element za prihodnje skupne ukrepe na področju čezmejnih pošiljk odpadkov. Ti prihodnji ukrepi bi morali temeljiti na pristopu na podlagi sodelovanja, ki je določen v načelih in elementih teh smernic.

Pred začetkom kakršnega koli praktičnega sodelovanja pristojnih organov je priporočljivo upoštevati naslednje korake:

— vodenje in posodabljanje evidence kontaktnih podatkov za sodelovanje med carinskimi organi in pristojnimi organi – na vodstveni ravni ter operativni in strokovni ravni,

— določitev „nacionalnih nalog in pristojnosti“ za sodelovanje na podlagi priporočil v smernicah ter ob upoštevanju nacionalne zakonodaje in/ali upravne strukture in pristojnosti/funkcij različnih organov,

— priprava sporazumov med zadevnimi organi, kot je memorandum o soglasju,

— izvajanje sporazumov s praktičnimi postopki za opravljanje pregledov.

Priporoča se, da se po potrebi vključijo politična raven in pristojna ministrstva, da se zagotovi podpora pripravi memoranduma o soglasju.

4.1 Elementi, ki jih je priporočljivo vključiti v nacionalne sporazume

Priporoča se, da se v sporazume o sodelovanju vključijo naslednji elementi:

— seznam kontaktnih oseb pristojne enote/oddelka znotraj posameznega organa,

— določitev dogovorjenih vlog in pristojnosti carinskih organov in/ali nacionalnih pristojnih organov med pregledi ob upoštevanju nacionalnih struktur in lokalnih razmer,

— metode za izmenjavo informacij in obveščevalnih podatkov med carinskimi organi in nacionalnimi pristojnimi organi za prihodnje usmeritve in preglede na podlagi ocene tveganja ob upoštevanju obstoječih orodij IT,

— uvedba rednih srečanj uslužbencev carinskih in nacionalnih pristojnih organov na strateški, vodstveni in operativni ravni z dogovorjenimi nalogami in pristojnostmi,

— pogoji za učinkovito in uspešno dolgoročno sodelovanje,

— usposabljanje pristojnih uradnikov, vključno s skupnim usposabljanjem,

— metode, procesi, postopki in elementi sodelovanja med posebnimi projekti,

— zgodnje obveščanje med carinskimi in nacionalnimi pristojnimi organi v zvezi s prihodnjimi zakonodajnimi predlogi, ki lahko vplivajo tako nanje,

— izmenjava informacij med carinskimi organi in nacionalnimi pristojnimi organi na nacionalni ravni ter med državami članicami v zvezi z izdajo dovoljenj za poenostavljeni carinski postopek, kot je potrdilo AEO (15),

— ustrezni viri za pregledovanje pošiljk odpadkov, ki jih zagotovijo organi, vključeni v sporazum.

5. SODELOVANJE MED DRŽAVAMI ČLANICAMI EU

Sodelovanje med carinskimi organi držav članic EU zajema predvsem izmenjavo obveščevalnih podatkov, opredelitev tveganj in izmenjavo dobrih praks.

Nekateri carinski organi držav članic so vzpostavili mehanizme medsebojnega sodelovanja, vključno z rednimi srečanji in skupnimi carinskimi operacijami.

V členu 4g določb za izvajanje carinskega zakonika je določena zakonska obveznost, da si morajo carinski organi držav članic izmenjevati informacije o tveganjih.

V členu 50(5) (16) Uredbe EU o pošiljkah odpadkov je določena obveznost, da morajo države članice EU medsebojno sodelovati.

Na večstranski ravni se je kot učinkovit forum za sodelovanje izkazala mreža IMPEL-TFS (17). To je neformalna mreža, v kateri so združeni predstavniki organov, pristojnih za okolje, carinskih organov, policije in drugih organov, ki so vključeni v izvrševanje na področju čezmejnih pošiljk odpadkov. Mreža IMPEL-TFS opravlja dejavnosti, vključno z ozaveščanjem, krepitvijo zmogljivosti, lajšanjem sodelovanja med različnimi organi in čezmejnega sodelovanja ter dejavnostmi operativnega izvrševanja. Poleg tega je pripravila več orodij v podporo pri pregledih in kontrolah pošiljk odpadkov, ki jih izvajajo nacionalni pristojni organi (18).

Večina držav članic EU je imenovala eno nacionalno kontaktno točko za mrežo IMPEL-TFS. Carinski organi držav članic naj pri obveščanju lastnih nacionalnih pristojnih organov stopijo v stik s svojo kontaktno točko (19).

6. MEDNARODNO SODELOVANJE

6.1 Uvod

Nezakonite pošiljke odpadkov lahko resno škodijo okolju in zdravju v ciljnih državah, hkrati pa oslabijo zakonito obdelavo odpadkov in industrijo recikliranja v EU ali ciljni državi (20).

EU je vedno znova pozvana k sprejetju učinkovitih ukrepov proti temu pojavu.

Težave se lahko pojavijo tudi pri odobrenih pošiljkah odpadkov iz EU v tretje države. Do njih med drugim prihaja zaradi pomanjkljive komunikacije med državami članicami EU, skozi katere se prevaža pošiljka za izvoz, opredelitve odpadkov za dovoljene proizvode v ciljni državi, uporabe nepravega postopka in spremne dokumentacije, sprememb zakonodaje o odpadkih v ciljnih državah, nezmožnosti dogovora o uvrstitvi in težav pri izpolnjevanju obveznosti prevzema odpadkov nazaj.

Poleg tega ima evropska industrija zaradi nezakonite trgovine z odpadki na voljo manj odpadkov za recikliranje, ki se uporabljajo kot alternativni vir namesto primarnih surovin.

Zato se priporočata okrepitev mednarodnega sodelovanja in izboljšanje sodelovanja med državami članicami EU (21).

6.2 Cilja

— oblikovanje priporočil za uspešno sodelovanje s tretjimi državami na področju odpadkov,

— pojasnitev vloge carinskih organov v odnosu do tretjih držav v postopku nadzora izvoza odpadkov.

6.3 Pravna podlaga

— Člen 52 uredbe EU o pošiljkah odpadkov (22) predstavlja pravno podlago za vzpostavitev mednarodnega sodelovanja s tretjimi državami.

— Sporazumi o sodelovanju in medsebojni upravni pomoči v carinskih zadevah: EU je s številnimi državami (23) (24) podpisala sporazume o carinskem sodelovanju, ki zajemajo vse vidike uporabe carinske zakonodaje. To sodelovanje bi moralo carinskim organom pomagati, da povečajo učinkovitost obstoječih orodij za nadzor trgovinskih tokov ter boj proti goljufijam in nezakonitim dejavnostim. Takšni sporazumi so zlasti lahko podlaga za sodelovanje v zvezi s čezmejnimi pošiljkami odpadkov v primerih carinskih goljufij.

6.4 Vloga carinskih organov

V uredbi EU o pošiljkah odpadkov so določena načela in postopki za nadzor izvoza, uvoza in tranzita, ki ga izvajajo nacionalni pristojni organi, vključno s carinskimi organi. Čeprav so za izvrševanje uredbe EU o pošiljkah odpadkov, med drugim v smislu sodelovanja med organi držav članic ali sodelovanja z organi tretjih držav, prvenstveno pristojni nacionalni pristojni organi, imajo carinski organi ključno vlogo pri nadzoru na zunanjih mejah EU.

Carinski organi določajo in analizirajo tveganja, si izmenjujejo informacije in obveščevalne podatke ter izvršujejo in sodelujejo pri skupnih operacijah izvrševanja (za kar sta potrebna sodelovanje med različnimi organi in dvostransko ali večstransko sodelovanje carinskih organov).

S carinskimi organi držav članic lahko stopijo v stik tudi carinski organi tretjih držav ter jih prosijo za pomoč pri ustavitvi nezakonitih pošiljk odpadkov in izmenjavi obveščevalnih podatkov na dvostranski ali večstranski ravni.

6.5 Priporočena praksa

Kadar se mednarodno sodelovanje (dvostransko ali večstransko) (25) vzpostavi zaradi boja proti nezakoniti trgovini z odpadki ali za spodbujanje zakonite trgovine z njimi, se priporoča, da organi, ki sodelujejo na strani EU:

— vključijo vse pristojne organe, vključno s carinskimi organi, v pogajanja in sklepanje dogovorov o sodelovanju ter samo sodelovanje,

— zagotovijo, da je sodelovanje v skladu s splošnimi politikami EU (industrija, trgovina, diplomacija, okolje, carina), kot implicitno zahteva člen 52 uredbe EU o pošiljkah odpadkov,

— zagotovijo, da je sprejeto stališče na dvostranski ravni in v okviru večstranskih forumov v skladu s politiko EU,

— redno, ustrezno in pravočasno obveščajo druge države članice EU in Evropsko komisijo o razvoju takega sodelovanja.

7. PRIPOROČENO GRADIVO

7.1 Seznami kontaktnih oseb v carinskih in nacionalnih pristojnih organih

Podatkovna zbirka s podatki o carinskih uradih v državah članicah (26).

Seznam nacionalnih pristojnih organov v državah članicah (27).

7.2 Dokument iz Priloge VII

Dokument iz Priloge VII („dokument s podatki“) k uredbi EU o pošiljkah odpadkov vedno spremlja pošiljke odpadkov, za katere velja postopek v zvezi z zahtevami po podatkih iz navedene uredbe (28).

7.3 Prijavni dokument iz Priloge IA

Dokument iz Priloge IA („prijavni dokument“) k uredbi EU o pošiljkah odpadkov vedno spremlja pošiljke odpadkov, za katere velja postopek prijave iz navedene uredbe (29).

7.4 Transportni dokument iz Priloge IB

Dokument iz Priloge IB („transportni dokument“) k uredbi EU o pošiljkah odpadkov vedno spremlja pošiljke odpadkov, za katere velja postopek prijave iz navedene uredbe (30).

7.5 Priročnik Europola o odpadkih

Namen priročnika „Waste Transport Checks“ (Pregledi pri prevozu odpadkov), ki ga je objavila belgijska zvezna policija, je zagotoviti pomoč policistom na terenu pri preverjanju čezmejnega prevoza odpadkov. Priročnik vsebuje splošne praktične informacije o seznamih in postopkih v skladu z uredbo EU o pošiljkah odpadkov ter o tem, kaj je treba upoštevati pri pregledih pošiljk odpadkov.

Priročnik je na voljo na zahtevo. Obrnite se na nacionalne pristojne organe ali svojo nacionalno kontaktno točko pri mreži IMPEL-TFS (31).

7.6 Neuradna prečiščena različica prilog III, IIIA, IIIB, IV in IVA k Uredbi (ES) št. 1013/2006

Ta dokument vsebuje posodobljeno različico prečiščenega seznama odpadkov (32)

7.7 Praktična navodila za razvrstitev odpadkov z zelenega seznama

Praktične smernice za razvrstitev odpadkov z zelenega seznama (s fotografijami) v skladu z Uredbo EU o pošiljkah odpadkov lahko pomagajo carinskim organom pravilno določiti in oceniti odpadke na zelenem seznamu, kar je ključno za postopke, ki se uporabljajo (33).

7.8 „Seznam držav“ na podlagi Uredbe Komisije (ES) št. 1418/2007 za izvoz odpadkov z zelenega seznama za predelavo v države, za katere se ne uporablja Sklep OECD

Tako imenovani „seznam držav“ je prečiščen in redno posodobljen vir informacij o postopkih nadzora v zvezi z izvozom odpadkov z zelenega seznama (prilogi III in IIIA) za predelavo v države, za katere se ne uporablja Sklep OECD. Temelji na Uredbi Komisije (ES) št. 1418/2007 o izvozu odpadkov z zelenega seznama za predelavo v države, za katere se ne uporablja Sklep OECD (34).

Opomniti je treba, da se v primerih, v katerih postopek za izvoz nenevarnih odpadkov v državo, za katero se ne uporablja Sklep OECD, ni izrecno določen v Prilogi k Uredbi (ES) št. 1418/2007, v skladu s splošnimi določbami uredbe avtomatično uporablja možnost (b) predhodne prijave in soglasja.

7.9 Smernice informatorjev

Smernice informatorjev so skupen dogovor vseh držav članic o tem, kako je treba razlagati uredbo EU o pošiljkah odpadkov. Dogovorjene so številne smernic za določene vrste odpadkov (npr. izrabljena vozila) in se redno revidirajo. O smernicah se dogovorijo informatorji, vendar niso pravno zavezujoče.

Te smernice vsebujejo koristne informacije za carinske organe, pristojne za izvrševanje uredbe EU o pošiljkah odpadkov, saj so v pomoč pri razlikovanju, ali je blago odpadek ali ne (35).

7.10 Priloga VI k Direktivi 2012/19/EU Evropskega parlamenta in Sveta z dne 4. julija 2012 o odpadni električni in elektronski opremi (36)

Priloga VI k direktivi o odpadni električni in elektronski opremi vsebuje pravno zavezujoče minimalne zahteve za pošiljke rabljene električne in elektronske opreme, za katero se sumi, da je odpadna električna in elektronska oprema. V skladu s Prilogo VI je za dokazovanje, da se v tujino ne pošilja odpadna rabljena električna in elektronska oprema, odgovoren izvoznik. Zato mora izvoznik preskusiti in predložiti dokumente o naravi svoje pošiljke, ki dokazujejo, da se pošilja rabljena in ne odpadna električna in elektronska oprema.

7.11 Blago s snovmi, ki tanjšajo ozonski plašč: seznam zadevnih oznak TARIC

V Uredbi (ES) št. 1005/2009 (37) so določene omejitve uvoza in prepoved izvoza snovi, ki tanjšajo ozonski plašč. Ti ukrepi so bili vključeni v podatkovno zbirko TARIC.

7.12 Navodila/priročniki za pošiljanje „rabljenega blaga“

Več držav članic je objavilo navodila in priročnike, da bi na podlagi veljavne zakonodaje zagotovile informacije organom, pristojnim za izvrševanje uredbe EU o pošiljkah odpadkov. V njih so za nekatere vrste odpadkov navedeni podatki za razlikovanje med odpadki in snovmi ali predmeti, ki niso odpadki, ter navodila za izpolnjevanje zahtev zadevne okoljske zakonodaje (38).

7.13 Izjava o skladnosti v skladu s predpisi na podlagi člena 6 Direktive 2008/98/ES (39)

Vzorec izjave o skladnosti z merili, da odpadek ni več odpadek, za baker in odpadno steklo je v Prilogi III k Uredbi Sveta (EU) št. 333/2011 (40).

7.14 Orodja mreže IMPEL-TFS

Spremljanje odpadkov (41).

8. PRILOGA I – GLOSAR

8.1 Carinske opredelitve

V teh smernicah se uporabljajo nekateri posebni izrazi, ki so opredeljeni v carinskem zakoniku Skupnosti.

Carinske kontrole

Posebna dejanja, ki jih izvajajo carinski organi za zagotovitev pravilne uporabe carinske in druge zakonodaje, ki ureja vstop na carinsko območje Evropske unije in izstop z njega.

Prepustitev blaga

Dejanje, s katerim carinski organi prepustijo blago za namene, ki so določeni za carinski postopek, v katerega je blago dano.

Sprostitev blaga v prosti promet

Carinski postopek, v katerem neskupnostno blago pridobi carinski status skupnostnega blaga in ki omogoča njegovo sprostitev na enotni trg. Sprostitev v prosti promet zajema ukrepe trgovinske politike, izpolnitev drugih formalnosti, predvidenih za uvoz blaga, in naložitev zakonsko dolgovanih dajatev.

Neskupnostno blago, dano v carinski postopek, ki ni sprostitev v prosti promet

Ti postopki so tranzit, carinsko skladiščenje, aktivno oplemenitenje, predelava pod carinskim nadzorom ali začasni uvoz.

Izvoz

Postopek, kot je opisan v členu 161 Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti.

Tranzit

Carinski postopek, ki omogoča gibanje od enega do drugega kraja na carinskem območju Skupnosti:

— neskupnostnega blaga, ne da bi za to blago veljalo plačilo uvoznih in drugih dajatev ali ukrepi trgovinske politike,

— blaga Skupnosti, da bi se pri proizvodih, za katere se uporabljajo izvozni ukrepi ali za katere imajo izvozni ukrepi ugodne posledice, preprečilo izogibanje tem ukrepom ali neupravičeno uveljavljanje ugodnosti na njihovi podlagi.

Carinski urad izvoza

Carinski urad, ki ga določijo carinski organi v skladu s carinskimi predpisi, kadar je treba opraviti formalnosti, vključno z ustreznimi kontrolami, ki temeljijo na oceni tveganja, za pridobitev carinsko dovoljene rabe ali uporabe blaga, ki zapušča carinsko območje Skupnosti.

Carinski urad izstopa

Carinski urad, ki ga določijo carinski organi v skladu s carinskimi predpisi, kateremu je treba predložiti blago, preden zapusti carinsko območje Skupnosti, in pri katerem se opravijo carinske kontrole glede izpolnitve izstopnih formalnosti in ustrezne kontrole, ki temeljijo na oceni tveganja.

Carinski urad uvoza

Carinski urad, ki ga določijo carinski organi v skladu s carinskimi predpisi, pri katerem je treba opraviti formalnosti, vključno z ustreznimi kontrolami, ki temeljijo na oceni tveganja, za pridobitev carinsko dovoljene rabe ali uporabe blaga, ki je bilo vneseno na carinsko območje Skupnosti.

Carinski urad vstopa

Carinski urad, ki ga določijo carinski organi v skladu s carinskimi predpisi, kateremu mora biti brez odlašanja predloženo blago, ki vstopa na carinsko območje Skupnosti, in pri katerem se opravijo ustrezne kontrole, ki temeljijo na oceni tveganja.

Tveganje

Verjetnost dogodka v zvezi z vstopom, izstopom, tranzitom, prenosom in posebno uporabo blaga, ki se giblje med carinskim območjem Skupnosti in tretjimi državami, in pri prisotnosti blaga, ki nima statusa Skupnosti, ki:

— preprečuje pravilno uporabo ukrepov Skupnosti ali nacionalnih ukrepov ali

— ogroža finančne interese Skupnosti in njenih držav članic ali

— ogroža varnost Skupnosti, javno zdravje, okolje ali potrošnike.

Obvladovanje tveganj

Sistematično prepoznavanje tveganj in izvajanje vseh ukrepov, potrebnih za omejitev izpostavljenosti tveganjem. To vključuje dejavnosti, kot so zbiranje podatkov in informacij, analiza in ocena tveganja, predpisovanje in izvajanje ukrepov ter redno spremljanje in pregledovanje postopka in njegovih izidov na podlagi mednarodnih, skupnostnih in nacionalnih virov in strategij.

8.2 Opredelitve v skladu z Uredbo (ES) št. 1013/2006 in pripadajočimi zakonodajnimi instrumenti

Odpadek

Vsaka snov ali predmet, ki ga imetnik zavrže ali namerava ali mora zavreči.

Predelava odpadkov

Vsak postopek ravnanja z odpadki v obratu ali širšem gospodarstvu, katerega glavni rezultat je, da odpadki služijo koristnemu namenu, tako da nadomestijo druge materiale, ki bi se sicer uporabili za izpolnitev določene funkcije, ali da se pripravijo za izpolnitev te funkcije. Priloga II k Direktivi 2008/98/ES o odpadkih vsebuje neizčrpen seznam postopkov predelave (42).

Odstranjevanje odpadkov

Vsak postopek ravnanja z odpadki, ki ni predelava, tudi če je sekundarna posledica postopka pridobivanje snovi ali energije. Priloga I k Direktivi 2008/98/ES vsebuje neizčrpen seznam postopkov odstranjevanja (43).

Uvoz

Vstop odpadkov v EU z izjemo tranzita skozi EU.

Izvoz

Izstop odpadkov iz EU z izjemo tranzita skozi EU.

Tranzit

Prevoz odpadkov ali predviden prevoz odpadkov skozi eno ali več držav, ki niso države odpreme ali ciljne države.

Pristojni organ

(a) V primeru držav članic: organ, ki ga imenujejo zadevne države članice v skladu s členom 53 [uredbe EU o pošiljkah odpadkov], ali

(b) v primeru države, ki ni država članica in je pogodbenica Baselske konvencije: organ, ki ga zadevna država za namene omenjene konvencije imenuje za pristojni organ v skladu z njenim členom 5, ali

(c) v primeru države, ki ni država iz točke (a) ali (b): organ, ki ga je zadevna država ali regija imenovala za pristojni organ ali, če takega imenovanja ni bilo, regulativni organ države oziroma regije, ki je pristojen za pošiljke odpadkov za predelavo, odstranjevanje ali tranzit.

Nezakonita pošiljka odpadkov

Vsaka pošiljka odpadkov, opravljena:

(a) brez prijave vsem zadevnim pristojnim organom v skladu s to uredbo, ali

(b) brez soglasja zadevnih pristojnih organov v skladu z uredbo EU o pošiljkah odpadkov, ali

(c) s soglasjem, pridobljenim od zadevnih pristojnih organov s ponarejanjem, napačnim prikazovanjem ali goljufijo, ali

(d) na način, ki ni izrecno določen v prijavnem ali transportnem dokumentu, ali

(e) na način, posledica katerega je odstranjevanje ali predelava v nasprotju s pravili Skupnosti ali mednarodnimi pravili, ali

(f) v nasprotju s členi 34, 36, 39, 40, 41 in 43 [uredbe EU o pošiljkah odpadkov], ali

(g) na način, ki ga v zvezi s pošiljkami odpadkov iz člena 3(2) in (4) [uredbe EU o pošiljkah odpadkov] označuje: (i) ugotovitev, da odpadki niso navedeni v Prilogi III, IIIA ali IIIB, ali (ii) neizpolnjevanje člena 3(4) [uredbe EU o pošiljkah odpadkov], ali (iii) izvedba pošiljke na način, ki ni izrecno določen v dokumentu iz Priloge VII.

Prijavni dokument

Dokument iz Priloge IA k uredbi EU o pošiljkah odpadkov (44).

Transportni dokument

Dokument iz Priloge IB k uredbi EU o pošiljkah odpadkov (45).

Dokument z informacijami

Dokument iz Priloge VII k uredbi EU o pošiljkah odpadkov (46).

Odpadki z zelenega seznama

Nenevarni odpadki in/ali odpadki, ki pomenijo majhno tveganje za okolje ali ne pomenijo tveganja za okolje ter so uvrščeni v priloge III, IIIA in V (seznam B) k uredbi EU o pošiljkah odpadkov (47).

Odpadki z oranžnega seznama

Nevarni odpadki in/ali odpadki, uvrščeni v prilogi IV in V (seznam A) k uredbi EU o pošiljkah odpadkov (48).

9. PRILOGA II – KRATICE

AEO pooblaščeni gospodarski subjekt ASEAN Združenje držav jugovzhodne Azije (Brunej, Mjanmar/Burma, Kambodža, Indonezija, Laos, Malezija, Filipini, Singapur, Tajska, Vietnam) CFC klorofluoroogljikovodiki (vrsta snovi, ki tanjšajo ozonski plašč) KN kombinirana nomenklatura CRMS carinski sistem Skupnosti za obvladovanje tveganja ECS sistem nadzora izvoza Efta Evropsko združenje za prosto trgovino (Islandija, Lihtenštajn, Norveška, Švica) EoW prenehanje statusa odpadka EU WSR Uredba Evropske unije o pošiljkah odpadkov (Uredba (ES) št. 1013/2006) IMPEL-TFS mreža Evropske unije za izvajanje in izvrševanje okoljske zakonodaje – čezmejno pošiljanje odpadkov MOU memorandum o soglasju MS država članica (EU) NCA nacionalni pristojni organ NCP nacionalna kontaktna točka (IMPEL-TFS) ODS snovi, ki tanjšajo ozonski plašč OECD Organizacija za gospodarsko sodelovanje in razvoj RIF obrazec za podatke o tveganjih TARIC integrirana tarifa Skupnosti WCO Svetovna carinska organizacija OEEO odpadna električna in elektronska oprema

(1) http://eur-lex.europa.eu/legal-content/SL/TXT/?uri=CELEX:12012M/TXT

(2) http://www.eea.europa.eu/publications/towards-a-green-economy-in-europe

(3) V Uredbi (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (UL L 190, 12.7.2006, str. 1) so določeni podrobni postopki nadzora za zagotovitev varstva okolja in državljanov EU. Ta različica smernic predstavlja javni povzetek. Podrobnosti v zvezi s priporočenimi postopki nadzora, ki ga opravljajo carinski organi, niso javne, da se zmanjša tveganje izogibanja nadzoru na mejah EU.

(4) Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti (UL L 302, 19.10.1992, str. 1) velja do 1. maja 2016, ko začne veljati carinski zakonik Unije, določen v Uredbi (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).

(5) http://eur-lex.europa.eu/LexUriServ/LexUriServ.do?uri=CONSLEG:1992R2913:20070101:SL:PDF

(6) http://eur-lex.europa.eu/legal-content/SL/TXT/PDF/?uri=CELEX:31993R2454&qid=1430214561953

(7) Člen 3 Uredbe (EU) št. 952/2013 z naslovom „Poslanstvo carinskih organov“.

(8) http://eur-lex.europa.eu/LexUriServ/LexUriServ.do?uri=CONSLEG:2006R1013:20130410:SL:PDF

(9) Baselska konvencija o nadzoru prehoda nevarnih odpadkov preko meja in njihovega odstranjevanja (http://www.basel.int/Portals/4/Basel%20Convention/docs/text/BaselConventionText-e.pdf).

(10) Glej spletno mesto OECD (http://www.oecd.org/env/waste/theoecdcontrolsystemforwasterecovery.htm) in besedilo Sklepa (http://www.oecd.org/env/waste/30654501.pdf).

(11) Uredba Komisije (ES) št. 1418/2007 z dne 29. novembra 2007 glede izvoza nekaterih odpadkov za predelavo iz Priloge III ali IIIA k Uredbi (ES) št. 1013/2006 Evropskega parlamenta in Sveta v nekatere države, za katere se Sklep OECD o nadzoru prehoda odpadkov preko meja ne uporablja (UL L 316, 4.12.2007, str. 6).

(12) Države, ki niso sprejele Sklepa Sveta OECD C(2001)107/final (http://acts.oecd.org/Instruments/ShowInstrumentView.aspx?InstrumentID=221&InstrumentPID=217&Lang=en&Book). Glej oddelek 8.3.6.5 smernic z naslovom „Izvoz odpadkov na zelenem seznamu v države, za katere se ne uporablja Sklep OECD“.

(13) „Carinski organi lahko v skladu s pogoji iz veljavnih predpisov opravljajo vse kontrole, ki jih štejejo za potrebne in zagotavljajo pravilno izvajanje carinskih predpisov in druge zakonodaje […].“

(14) „5. Države članice dvostransko ali večstransko medsebojno sodelujejo, da bi tako olajšale preprečevanje in odkrivanje nezakonitih pošiljk.“

(15) Pooblaščeni gospodarski subjekt v smislu Uredbe Komisije (ES) št. 1875/2006 z dne 18. decembra 2006 o spremembi Uredbe (EGS) št. 2454/93 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 360, 19.12.2006, str. 64).

(16) Člen 50(5) se glasi: „Države članice dvostransko ali večstransko medsebojno sodelujejo, da bi tako olajšale preprečevanje in odkrivanje nezakonitih pošiljk.“

(17) http://impel.eu/cluster-2/

(18) Glej oddelek 7. Priporočeno gradivo .

(19) http://impel.eu/cluster-2/cluster-participants/

(20) COM(2011) 25 final: Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Reševanje izzivov na blagovnih borzah in na področju surovin.

(21) Glej oddelek 5. Sodelovanje med državami članicami EU .

(22) „Države članice, kadar je primerno in potrebno skupaj s Komisijo, sodelujejo z drugimi pogodbenicami Baselske konvencije in meddržavnimi organizacijami, med drugim z izmenjavo in/ali delitvijo informacij, spodbujanjem okolju varnih tehnologij in pripravo ustreznih kodeksov dobre prakse.“

(23) ASEAN, Kanada, Kitajska, Hongkong – Kitajska, Indija, Japonska, Koreja, Združene države Amerike.

(24) http://ec.europa.eu/taxation_customs/common/international_affairs/third_countries/index_en.htm

(25) Na primer vzpostavitev projekta tehnične pomoči za čezmejne pošiljke odpadkov ali sodelovanje pri nadzorni operaciji.

(26) http://ec.europa.eu/taxation_customs/common/databases/index_en.htm

(27) http://ec.europa.eu/environment/waste/shipments/links.htm

(28) Glej opombo 8.

(29) Glej opombo 8.

(30) Glej opombo 8.

(31) http://impel.eu/cluster-2/cluster-participants/

(32) https://www.gov.uk/government/publications/waste-shipments-regulation-wsr-consolidated-waste-list

(33) http://www.bundesabfallwirtschaftsplan.at/dms/bawp/Manual-Abfallverbringung-2012neu/Manual%20Abfallverbringung%202012neu.pdf

(34) http://www.umweltbundesamt.de/sites/default/files/medien/378/dokumente/staatenliste_juli_2014.pdf

(35) http://ec.europa.eu/environment/waste/shipments/guidance.htm

(36) UL L 197, 24.7.2012, str. 38.

(37) Uredba (ES) št. 1005/2009 Evropskega parlamenta in Sveta z dne 16. septembra 2009 o snoveh, ki tanjšajo ozonski plašč (UL L 286, 31.10.2009, str. 1).

(38) http://www.bundesabfallwirtschaftsplan.at/dms/bawp/Handbuch-Leitfaden-Abfall-versus-Gebrauchtware---de-eng_end_2014-06-24_eBook/Handbuch%20Leitfaden%20Abfall%20versus%20Gebrauchtware%20-%20de-eng_end_2014-06-24_eBook.pdf

http://www.naturvardsverket.se/Documents/publikationer/978-91-620-8494-3.pdf

http://www.ilent.nl/Images/2011_11%20Regels%20export%202ehands%20elektronica_v04ENG_tcm334-327366.PDF

(39) Direktiva 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv (UL L 312, 22.11.2008, str. 3).

(40) Uredba Sveta (EU) št. 333/2011 z dne 31. marca 2011 o merilih za določitev, kdaj določene vrste odpadnih kovin prenehajo biti odpadek na podlagi Direktive 2008/98/ES Evropskega parlamenta in Sveta (UL L 94, 8.4.2011, str. 2).

(41) http://impel.eu/cluster-2/

(42) Glej opombo 39.

(43) Glej opombo 39.

(44) Glej opombo 8.

(45) Glej opombo 8.

(46) Glej opombo 8.

(47) Glej opombo 8.

(48) Glej opombo 8.